《谢刘潜夫寄示诗卷》
宋代·赵立夫

坑灰冷秦久，刀笔起汉旧。
典谟慨已远，赋颂纷相授。
调律起建安，沿流及元佑。
上下二千载，统脉如线溜。
渡江又百年，诸老凋丧后。
灵珠系谁握，绝唱不可复。
我行东南野，文星忽当昼。
云章发玄秘，天笔括宇宙。
风雷膏泽沛，金玉渊海富。
奋然蛟龙兴，绎若韶濩奏。
亟闻魑魅走，语夺江海秀。
想当落笔时，真宰森左右。
要为后世法，何止鸡林售。
早膺头角起，晚悟轩冕谬。
芳兰委萧艾，嘉植梗稂莠。
造物岂终啬，意者其奖就。
吾衰不能进，砚墨如仇冠。
大钟屹於前，缩手不敢扣。
辕缶何所知，管蠡祗自陋。
犹将策驽蹇，延首冀领袖。
已同南方游，何幸遇子厚。

作者简介：赵立夫，字德成，乐清（今属浙江）人。宋宗室。宁宗开禧元年（一二○五）进士，调龙泉县主簿。再中法科，除大理评事，出知湖州。嘉定十六年（一二二三），知严州（《淳熙严州图经》卷一）。理宗绍定元年（一二二八），以太府少卿兼知临安府。端平三年（一二三六），知平江府（《吴郡志》卷一一）。嘉熙二年（一二三八），除户部侍郎兼知临安府。明永乐《乐清县志》卷七有传。今录诗三首。